**Lietošanas instrukcija: informācija lietotājam**

**Salicilskābes - RFF 20 mg/ml uz ādas lietojams šķīdums**

*Acidum salicylicum*

**Pirms šo zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā, vai kā ārsts vai farmaceits Jums teicis.

- Saglabājiet šo instrukciju! Iespējams, ka vēlāk to vajadzēs pārlasīt.

- Ja Jums nepieciešama papildus informācija vai padoms, vaicājiet farmaceitam.

- Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Skatīt 4. punktu.

- Ja pēc 14 dienām nejūtaties labāk vai jūtaties sliktāk, Jums jākonsultējas ar ārstu.

**Šajā instrukcijā varat uzzināt:**

1. Kas ir Salicilskābe **-** RFF un kādam nolūkam tās lieto

2. Kas Jums jāzina pirms Salicilskābes **-** RFF lietošanas

3. Kā lietot Salicilskābi **-** RFF

4. Iespējamās blakusparādības

5 Kā uzglabāt Salicilskābi **-** RFF

6. Iepakojuma saturs un cita informācija

**1. Kas ir Salicilskābe - RFF un kādam nolūkam to lieto**

Salicilskābes - RFF 20 mg/ml uz ādas lietojams šķīdums ir ieteicams pinņu ārstēšanai.

Pinnes ir hroniski noritoša ādas slimība, kas skar tauku dziedzerus. Salicilskābei piemīt piņņu šķīdinošas īpašības. To lieto gan melno (komedonu), gan balto, gan juvenīlo (jaunības) piņņu ārstēšanai. Visatzītākais Salicilskābes - RFF 20 mg/ml uz ādas lietojama šķīduma pielietojums ir tieši melnās pinnes.

**2. Kas Jums jāzina pirms Salicilskābes - RFF lietošanas**

**Nelietojiet Salicilskābi RFF šādos gadījumos:**

- ja Jums ir alerģija pret aspirīnu un citiem nesteroīdiem pretiekaisuma līdzekļiem (t.i. šīs zāles izsaukušas astmas lēkmi, nātreni, alerģiskas iesnas, tūsku) vai etilspirtu;

- ja Jums ir iekaisusi āda un vaļējas brūces;

- ja Jums ir hemofilija un asins recēšanas traucējumi vienlaicīgi nedrīkstat apziest plašus ādas laukumus;

- bērniem līdz 18 gadu vecumam;

- ja Jūs esat grūtniece vai barojat bērnu ar krūti.

**Brīdinājumi un piesardzība lietošanā**

Pirms zāļu lietošanas konsultējieties ar ārstu, farmaceitu vai medmāsu.

Ja pēc 14 dienām nejūtaties labāk vai jūtaties sliktāk, Jums jākonsultējas ar ārstu.

Nelietojiet ilgstoši uz plašiem ādas laukumiem. Salicilskābei uzsūcoties var rasties saindēšanās pazīmes (skatīt apakšpunktu “Ja esat lietojis Salicilskābi - RFF vairāk nekā noteikts”).

Tā kā salicilskābei ir vieglu kairinošu iedarbība, Jums var rasties ādas iekaisums.

Nepieļaujiet zāļu iekļūšanu acīs, mutes dobumā un uz citām gļotādām.

Smagu aknu un nieru slimību gadījumā Jūs drīkstat apziest tikai mazus ādas laukumus.

**Citas zāles un Salicilskābe - RFF**

Pastāstiet ārstam vai farmaceitam par visām zālēm, kuras lietojat pēdējā laikā, esat lietojis vai varētu lietot.

Ķīmiski salicilskābe ir nesavienojama ar jodu, dzelzs sāļiem un oksidējošām vielām.

**Salicilskābes - RFF lietošana kopā ar uzturu, dzērienu un alkoholu**

Uzturs neietekmē zāļu iedarbību.

**Grūtniecība un barošana ar krūti**

Nav pierādīts zāļu lietošanas drošums grūtniecības un bērna barošanas ar krūti periodā, tādēļ grūtnieces un sievietes, kas baro bērnu ar krūti, zāles nedrīkst lietot.

**Transportlīdzekļu vadīšana un mehānismu apkalpošana**

Salicilskābe **-** RFF neietekmē spēju vadīt transportlīdzekļus un apkalpot mehānismus.

**Salicilskābe RFF satur etilspirtu**

Zāles satur apmēram 70% etilspirta.

**3. Kā lietot Salicilskābi - RFF**

Vienmēr lietojiet šīs zāles tieši tā, kā aprakstīts šajā instrukcijā vai kā ārsts vai farmaceits Jums teicis. Neskaidrību gadījumā vaicājiet ārstam vai farmaceitam.

Salicilskābi RFF lieto ārīgi.

*Pieaugušie un gados vecāki cilvēki*

Piņņu gadījumā apziediet bojātās vietas 2-3 reizes dienā.

Ja pēc 14 dienām nejūtaties labāk vai jūtaties sliktāk, Jums jākonsultējas ar ārstu.

**Lietošana bērniem un pusaudžiem**

Salicilskābi **-** RFF nedrīkst lietot bērniem līdz 18 gadu vecumam.

**Ja esat lietojis Salicilskābi - RFF vairāk nekā noteikts**

Pārdozēšana, lietojot Salicilskābi **-** RFF novērota ļoti reti.

Saindēšanās gadījumā vispirms attīstās elpošanas izmaiņas: paātrināta jeb pastiprināta elpošana (radot alkalozi), kas pāriet elpošanas nomākumā (radot acidozi). Vieglas saindēšanās gadījumā novēro sliktu dūšu, vemšanu, galvas reiboni un džinkstēšanu ausīs. Smaga saindēšanās izpaužas ar apjukumu, miegainību, asinsspiediena pazemināšanos, krampjiem, urīna izdales pārtraukumu un asiņošanu no gremošanas trakta.

Pārtrauciet zāļu lietošana, nomazgājiet apziesto ādu un konsultējaties ar ārstu par tālāko rīcību.

**Ja esat aizmirsis lietot Salicilskābi - RFF**

Nelietojiet dubultu devu, lai aizvietotu aizmirsto devu.

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**Ja Jūs pārtraucat lietot Salicilskābi - RFF**

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**4. Iespējamās blakusparādības**

Tāpat kā visas zāles, Salicilskābe **-** RFF var izraisīt blakusparādības, kaut arī ne visiem tās izpaužas. Šajos gadījumos lietošana nekavējoties jāpārtrauc.

*Nav zināmi* (nevar noteikt pēc pieejamajiem datiem):

* sausa āda, nieze, kairinājuma vai dedzināšanas sajūta, apsārtums.

Ziņošana par blakusparādībām

Ja Jums rodas jebkādas blakusparādības, konsultējieties ar ārstu, vai farmaceitu vai medmāsu. Tas attiecas arī uz iespējamām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV‑1003. Tīmekļa vietne: www.zva.gov.lv.

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt Salicilskābi - RFF**

Uzglabāt oriģinālā iepakojumā.

Uzglabāt temperatūrā līdz 25°C.

Uzglabāt bērniem neredzamā un nepieejamā vietā.

Nelietot šīs zāles pēc derīguma termiņa beigām, kas norādīts uz iepakojuma pēc „Derīgs līdz”.

Derīguma termiņš attiecas uz norādītā mēneša pēdējo dienu.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko Salicilskābe - RFF satur**

Aktīvā viela ir salicilskābe.

1 ml šķīduma satur 20 mg salicilskābes.

Citas sastāvdaļas ir etilspirts 96% un attīrīts ūdens.

**Salicilskābes - RFF ārējais izskats un iepakojums**

Dzidrs, bezkrāsains šķīdums ar etilspirta smaržu.

Fasēts pa 40 ml vai 90 ml tumša stikla pudelē, kas aizvākota ar uzskrūvējamo plastmasas vāciņu.

Pudele ar pievienoto lietošanas instrukciju iepakota kartona kastītē.

Visi iepakojuma lielumi tirgū var nebūt pieejami.

**Reģistrācijas apliecības īpašnieks un ražotājs**

AS “Rīgas farmaceitiskā fabrika”

Ozolu iela 10, Rīga, LV-1005, Latvija

Telefons: 67355550, 67355551

Fakss: 67355551

E‑pasts: rff@rff.lv

**Šī lietošanas instrukcija pēdējo reizi pārskatīta:** 06/2018